এদিকে ঘোষণার পরপরই রাজধানীর বেশিরভাগ রুটে বন্ধ ছিল লেগুনা চলাচল। ফলে বিকল্প পরিবহন ব্যবস্থা না থাকায় এসব রুটের যাত্রীদের পড়তে হয়েছে চরম বিপাকে। মোহাম্মদপুর থেকে মহাখালী, গুলশান-১ হয়ে বাড্ডা লিংক রোড রুটে যাতায়াতের অন্যতম মাধ্যম লেগুনা। এ রুটে লেগুনার বিকল্প বিআরটিসির দ্বিতল বাস সার্ভিস থাকলেও তা চাহিদার তুলনায় অপ্রতুল। মঙ্গলবার নিরুপায় হয়ে অনেকেই চড়েছেন সিএনজি অটোরিকশায় ও ট্যাক্সি ক্যাবেও। একই অবস্থা ছিল গুলিস্তান থেকে বাসাবো, খিলগাঁও রুটেও। এ রুটে তেমন কোনো বাস চলাচল না থাকায় বিকল্প ভরসা ছিল রিকশা।